Ny KI-tjeneste lager naturtro videoer: – Et nivå jeg ikke hadde forventet før om to-tre år
Kunstig intelligens genererer nå videomateriale av fotografisk kvalitet.  Tjenesten har fått navnet Sora. Den kan generere videoer som er opp mot ett minutt lange.  Disse kan ha ha detaljert innhold, komplekse kamerabevegevelser og menneskelige figurer med sammensatte følelser og uttrykk, skriver selskapet selv på X/Twitter. De har delt en video som er generert ved å gi tjenesten følgende instruks: Resultatet ble da slik, ifølge OpenAI: Det finnes allerede andre tjenester som genererer KI-videoer basert på tekstordre.  Kan få store konsekvenser Reece Hayde er teknologianalytiker for ABI Research. Han påpeker at Sora skiller seg ut på grunn av detaljnivået i videoene og lengdene på klippene som kan genereres.  Han mener dette kan få store konsekvenser for underholdningsindustrien. – Et åpenbart bruksområde er innenfor TV-bransjen, der man kan lage korte scener som supplerer handlingen.  Løsningen har fremdeles begrensninger, men det viser hvilken retning markedet beveger seg i, sier Hayde til CNN. OpenAI gir selv et eksempel på hvordan Sora kan brukes til å generere en trailer til en film. De har gitt følgende instruks til løsningen: Dette er videoen som kom ut, ifølge OpenAI: Informatikkprofessor Ted Underwood ved University of Illinois sier til Washington Post at han er overrasket. – Jeg hadde ikke forventet dette nivået av sammenhengende og tydelig videogenerering før om to til tre år, sier han til avisen.  – Helt annet nivå enn noe jeg har sett tidligere Aftenpostens teknologijournalist Per Kristian Bjørkeng følger KI-utviklingen tett.  Han er også imponert av kvaliteten på videoene som kommer ut av tjenesten. – Sora er på et helt annet nivå enn noe jeg har sett tidligere. Spesielt at de har klart å gjenskape fullstendig troverdige mennesker er banebrytende og av svært stor betydning for filmmediet. Selv for meg som følger feltet tett og kontinuerlig, er dette oppsiktsvekkende. KI-generert video gir også en rekke økonomiske og etiske utfordringer. Det kan undergrave markedet for film- og TV-produsenter. Og det svekker verdien av video som dokumentasjon.  I dag er levende bilder viktig for å dokumentere kriminalitet, overgrep og krigsforbrytelser i krig og konflikt.  – Dette er virkelig slutten for video som troverdig dokumentasjon. I redaksjonen begynte vi øyeblikkelig å lure på om enkelte klipp på X var ekte video, eller om de var laget av Sora. I praksis er det umulig å skille syntetisk fra ekte i de beste klippene. Samtidig genereres fortsatt noen karakteristiske feil innimellom, men dem trenger man jo ikke publisere, sier Bjørkeng.
OpenAI-tjenesten Sora kan generere videomateriale som varer opptil ett minutt.  Den skiller seg ut fra andre tjenester med detaljnivået i videoene og kan endre underholdningsindustrien. KI-generert video kan true film- og tv-markedet og kan svekke verdien av video som bevis.